Վարժություն 1
Մի խումբ մեքսիկացիներ ԱՄՆ կալիֆորնիա նահանգում դատական հայց են ներկայացրել իրենց նախկին գործատու «Թարգեթ» ընկերության դեմ։ Նրանք գտնում են, որ ընկերությունը ռասայական հատկանիշներով խտրական վերաբերմունք է ցուցաբերել իրենց ու ազգությամբ մեքսիկացի մնացած աշխատակիցների նկատմամբ։ Հիմք է հանդիսացել այն հանգամանքը, որ բոլորովին պատահաբար իրենց ձեռքին է հայտնվել ընկերության ղեկավարության կողմից պատրաստված և ընկերության ԱՄՆ քաղաքացիներ հանդիսացող ղեկավար անձնակազմի համար նախատեսված մի ուղեցույցային գրքույկ «Ընկերության կազմակերպչական արդյունավետության, գործատու և աշխատողներ հարաբերությունների արդյունավետ կարգավորման վերաբերյալ խորհուրդներ» վերնագրով։ Գրքույկում ընկերության տարբեր բաժինների ղեկավարներին տրվում էին խորհուրդներ այն մասին, թե ինչպես կարգավորել աշխատանքային հարաբերությունները և ինչպես շփվել իսպանախոս աշխատողների հետ։ Դատական հայցը ներկայացվել էր գրքույկում տեղ գտած հետևյալ արտահայտությունների դեմ, որոնք, ըստ հայցվորներ, պարունակում էին ռասայական խտրականություն։ 

· Սնունդը - ոչ բոլորն են ուտում տակո և բուրիտո:
· Հագուստը – ոչ բոլորն են կրում սոմբրերո։
· Մեքսիկացիները (ցածր կրթական մակարդակ, որոշները հնարավոր է փաստաթուղթ չունեն)։
· Կուբացիները – (քաղաքական փախստականներ, իրավական կարգավիճակ, բարձրագույն կրթություն)
· Նրանք կարող են ասել OK, OK և ձևացնել, թե հասկանում են, մինչդեռ չեն հասկանում, բայց այդպես են անում, որպեսզի անհարմար վիճակից դուրս գան)։ 

Հայցվորները գտնում են, որ փաստաթուղթը վիրավորական է, ինչպես նաև, որ իրենց ղեկավարները գրեթե բոլորը սպիտակամորթներ են, ովքեր հաճախ են օգտագործում ռասայական հայոյանքներ, երբ խոսում են իսպանախոս աշխատողների հետ։

Վերլուծեք, թե արդյոք նշված փաստերը բարձրացնում են խտրականության մասին հարց:

1999թ. հունիսի 19-ին Ռուսաստանի քաղաքացի և ազգությամբ չեչեն Տիմիշևը իր ընկերոջ հետ մեքենայով ուղևորվում էր Ինգուշեթիայի Նազրան քաղաքից դեպի Կաբարդինո-Բալկարիայի Նալչիկ քաղաք։ Ցերեկը մոտ ժամը 3-ին նրանց մեքենան հասնում է Կաբարդինո-Բալկարիայի սահմանափին, որտեղ դրված էր ուղեփակոց, որի մոտ կանգնած ոստիկանը հարցնում է, թե արդյոք նա և իր ուղեկիցը չեչեններ են։ Տիմիշևը պատասխանում է, որ իրենք Ավարներ են (Դաղստանում և հյուսիսային կովկասում ապրող էթնիկ խմբեր) և այնուհետև հարցնում, թե ինչն է պատճառը նման հարցի։ Ոստիկանը պատասխանում է, որ բանավոր հրաման է ստացվել արգելել չեչենների մուտքը Կաբարդինո-Բալկարիա, որը ժամանակավոր միջոցառում էր և արվում էր անվտանգության նկատառումներով։ Հարցին, թե ինչ կոնկրետ ինչ անվտանգության նկատառումներ, ոստիկանը նրան պատասխանում է, որ ստացվել են օպերատիվ տվյալներ, որ «չեչենները պատրաստվում են ահաբեկչական գործողություններ կատարել Նալչիկում» և այդ պատճառով որոշվել է մի քանի օրով արգելել նրանց մուտքը այդ տարածք։ Նրանք անարգել անցնում են սահմանը։ Մի քանի օր հետո Տիմիշևը կրկին մեքենայով փորձում էր անցնել նույն վայրով, սակայն այս անգամ չկարողացավ թաքցնել իր ազգությունը, քանի որ իր հետ մեքենայում նստած անձը ռուսերեն խոսում էր չեչենական ակցենտով և իրենց մեքենան ուներ չեչենական համարներ։ Նրանք ստիպված էին հետ վերադառնալ և շրջանցել այդ վայրը մոտ 300 կմ, որպեսզի հասնեն Նալչիկ։    

Բուլղարիայի Ազգային կրթության մասին 1991թ. օրենքի համաձայն Բուլղարիայի քաղաքացիները և այն պետութան քաղաքացիները, ում հետ Բուլղարիան ուներ երկկողմ միջպետական համաձայնագիր, օգտվում էին անվճար տարրական և միջնակարգ կրթության իրավունքից: 
Դիմումատուները ազգությամբ ռուս, Ռուսաստանի քաղաքացի դպրոցականներ են: Նրանցից մեկը 8 տարեկան էր, իսկ մյուսը՝ 16: Նրանք մոր հետ բնակվում են Բուլղարիայում։ Նրանց մայրն ուներ Բուլղարիայում մշտական բնակության կարգավիճակ, իսկ դիմումատուները չունեին նման կարգավիճակ, սակայն թույլտվություն ունեին ժամանակավոր բնակվել մոր հետ: Մայրը ցանկանում էր, որ երեխաները անվճար հիմունքով սովորեին Բուլղարիայի տարրական դպրոցում և այդ նպատակով ներկայացրել է դիմում, սակայն դիմումը մերժվել է դպրոցի տնօրենի կողմից այն հիմնավորմամբ, որ երեխաները չեն կարող օգտվել անվճար սովորելու արտոնությունից, քանի որ նրանք օտարերկրյա քաղաքացիներ են և չունեն մշտական բնակչի կարգավիճակ։ Տնօրենը նշել է, որ երեխաները համար պետք է վճարել համապատասխանաբար 800 և 2600 եվրո՝ ըստ երեխաների տարիքային խմբի։ 
Երեխաների մայրը դիմել է դատարան և խնդրել է դատարանի դիրքորոշումը առ այն, որ իր երեխաները ենթարկվել են խտրական վերաբերմունքի։ 

Հարց․ արդյոք երեխաները ենթարկվել են խտրական վերաբերմունքի։ 

Բելգիայում գործող դռներ ու պատուհաններ արտադրող Ֆերին ընկերության տնօրենը ռադիոյով ելույթ ունենալիս կատարում է գովազդային հրապարակային առաջարկ և հայտարարում, որ իր ընկերությունը ցանկանում է աշխատանքի ընդունել դուռ ու պատուհան տեղադրող միայն ազգությամբ Բելգիացի մասնագետների, քանի որ իրենց հաճախորդները չեն ցանկանում, որպեսզի իրենց տուն մտնեն օտարերկրացի մասնագետներ չափումներ կատարելու ու դուռ ու լուսամուտ տեղադրելու համար։ 
Գնահատեք գովազդային այս առաջարկը։

Տիկին Մ-ն Սիրիայի քաղաքացի է, իսկ տիկին Ն-ն՝ Լիբանանի: 1998 և 1995 թվականներից սկսած նրանք երկուսն էլ իրենց երեխաների հետ միասին պաշտոնապես ճանաչվել են քաղաքական համոզմունքների պատճառով հետապնդվող փախստականներ և օրինական կարգով բնակվում են Հունաստանում: 2005թ. Նրանք դիմել են Հունաստանի սոցիալական ծառայություններին բազմազավակ ընտանիքի մայր լինելու հիմքով նպաստ ստանալու համար, սակայն սոցիալական ծառայությունը մերժել է նրանց դիմումները: Մերժման համար հիմք է հանդիսացել այն, որ օրենքի համաձայն՝ դիմումատուները չեն ունեցել «բազմազավակ ընտանիքի մայր» կարգավիճակ, ինչպես նաև այն, որ նրանք և նրանց երեխաները չեն ունեցել ո´չ Հունաստանի, ո´չ էլ Եվրոպական միության անդամ որևէ այլ պետության քաղաքացիություն և չեն հանդիսացել ազգությամբ հույն, այսինքն հունական ծագում ունեցող փախստականներ: Դիմումատուները գտնում էին, որ  մերժումը ողջամտորեն արդարացված չէր և որ իրենց նկատմամբ դրսևորվել էր խտրական մոտեցում։ Նրանք բերում էին մի շարք օրինակներ, համաձայն որոնց էապես նման իրավիճակում գտնվող այլ անձանց տրամադրվում էր նպաստ։ Մասնավորապես, 2000թ. Գերագույն վարչական դատարանը բարենպաստ դատական ակտ էր կայացրել մի անձի օգտին, որը հայտնվել էր դիմումատուների գործին համանման իրավիճակում: Բացի այդ, 1997թ. սկսած նպաստ ստացող շահառուների կարգավիճակ է շնորհվել Եվրոպական միության անդամ պետությունների քաղաքացիներին, այնուհետև՝ Եվրոպական տնտեսական տարածքի անդամ պետությունների քաղաքացիներին, և վերջապես` 2008թ. դիմումատուների նման կարգավիճակ ունեցող փախստականներին: Վերջապես, Փախստականների կարգավիճակի մասին Ժնևի Կոնվենցիայի համաձայն, որին անդամակցում էր նաև Հունաստանը, պետությունները հանրային օժանդակության և օգնության կապակցությամբ իրենց տարածքում օրինական կարգով բնակվող փախստականներին պարտավոր են ցուցաբերել նույն վերաբերմունքը, ինչ իրենց քաղաքացիներին:

Դիմողը Լատվիայում բնակություն է հաստատել սկսած 1954թ., երբ նա 12 տարեկան էր և Լատվիան դեռ մտնում էր Խորհրդային Միության կազմի մեջ: Անցյալում լինելով նախկին ԽՍՀՄ-ի քաղաքացի` նա ներկայում ունի Լատվիայում մշտապես բնակվող, քաղաքացիություն չունեցող անձի կարգավիճակ: 
1966թ.-ից նա սկսել է աշխատել ԽՍՀՄ քիմիական արդյունաբերության նախարարությանն առընթեր պետական մարմին հանդիսացող Օլեյնի քիմիական համալիրի վերամշակման գործարանում, որի գլխադասային գրասենյակը գտնվել է Կիևում: Հետագայում նա տեղափոխվել է նույն ձեռնարկության այլ ստորաբաժանում, որի գլխավոր գրասենյակը գտնվել է Մոսկվայում: 1997թ. անցնելով կենսաթոշակի` նա դիմում է ներկայացրել տեղական սոցիալական ապահովագրության խորհուրդ` հաշվարկել իր կենսաթոշակը: Նրան տեղեկացրել են, որ ՙՊետական կենսաթոշակների մասին՚ օրենքի անցումային դրույթների 1-ին կետի համաձայն` միայն Լատվիայում աշխատելու ժամանակահատվածը կարող է հաշվարկվել առնել օտարերկրյա քաղաքացիների կամ քաղաքացիություն չունեցող այն անձանց համար, ովքեր Լատվիայում են բնակվում 1991թ. հունվարի 1-ից: Քանի որ դիմողը 1973թ. հունվարի 1-ից սկսած մինչև 1990թ. նոյեմբերի 21-ը աշխատել է Կիևում և Մոսկվայում, խորհուրդն իր կենսաթոշակը հաշվարկել է միայն համապատասխան այն ժամանակահատվածի համար, որ նա աշխատել է այդ ժամանակահատվածից առաջ և հետո: Արդյունքում` նրան նշանակել են կենսաթոշակ 20 լատվիական լատի չափով (մոտ 35 եվրո): Դիմողը դատական կարգով բողոքարկել է այս որոշումը, սակայն դատարանը սահմանել է, որ այն ժամանակահատվածը, որի ընթացքում դիմողն աշխատել է ուկրաինական և ռուսական ձեռնարկություններում աշխատելու ժամանակահատվածը չի կարող հաշվի առնվել նրա կենսաթոշակը հաշվարկելիս: Դատարանը նշել է, որ եթե դիմողը դառնա Լատվիայի քաղաքացի, նա մեքենայաբար կստանա կենսաթոշակ իր ամբողջ աշխատաքային գործունեության ժամանակահատվածին համապատասխան: Դատարանը նաև սահմանել է, որ դիմողը բավարարում է մնացած բոլոր նորմատիվ պայմանները աշխատանքային բոլոր տարիների համար կենսաթոշակի ստանալու համար։

